Микеланджело Буонароти
От тялото досадно разтоварен…

Превод от италиански: Драгомир Петров, 1970

chitanka.info

От тялото досадно разтоварен…[0]

От тялото досадно разтоварен,

беглец от този свят и битието,

като отломък свърнах през морето

от буря зла в покоя лъчезарен.

Със длани пригвоздени, с легендарен

венец, добър и милостив, лицето

ти обещава милост за сърцето

разкаяно, бряг за духа попарен.

Пречистите очи не скланяй строго

към миналото и с ухото свято

недей води ръката справедлива.

Измий с кръвта си моя грях и много

ли са годините, полей богато

със отзивчивост, с прошка милостива.

[0] С този сонет — драматичен, пълен с искрено страдание и дълбока вяра, започва поредица от стихотворения, с които поетът се подготвя за смъртта и които биват прекъснати от смъртта. По сила и дълбочина те се нареждат до най-хубавото в поезията на Микеланджело, съперничейки на сонетите за нощта и огъня. Нашето факсимиле показва един лист с ръкопис на сонета и откъси от други творби. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.